SKRIFTLIG FORESPØRGSEL E-0238/02

af Antonios Trakatellis (PPE-DE) og Christos Folias (PPE-DE) til Kommissionen

(6. februar 2002)

Om: Forsinkelser og tilbageholdelser i forbindelse med udbetaling af fællesskabsstøtten til landbruget i Grækenland og ATE's (den græske landmandsbank) overtrædelse af fællesskabsretten

De betydelige forsinkelser i forbindelse med udbetalingen af fællesskabsstøtten til landbrugerne fra den nyoprettede udbetalingsorganisation (Opekepe) i Grækenland har medført økonomiske tab for modtagerne af støtten samt givet anledning til protestdemonstrationer. For eksempel er støttebeløbene på 924,54 mio. EUR for 2001 (337,5 mio. EUR for hvede, 190,76 mio. EUR for olivenolie, 249,550 mio. EUR for bomuld og 146,73 mio. EUR for tobak) endnu ikke blevet udbetalt til landbrugerne, selv om de er modtaget af den græske offentlige forvaltning.

I betragtning af, at disse forsinkelser og ulovlige tilbageholdelser, som ATE (den græske landmandsbank) og andre organer i årevis på ulovlig vis har praktiseret med Kommissionens vidende, samt under henvisning til, at Kommissionen ifølge sit svar på forespørgsel nr. E-2923/01(1) er i gang med at undersøge sagen inden for rammerne af den overtrædelsesprocedure, der er fastsat i EF-traktatens artikel 226, bedes Kommissionen besvare følgende:

1. Hvilke omgående foranstaltninger vil Kommissionen træffe for at sikre, at fællesskabsbestemmelserne overholdes, og at støtten fra EUGFL omgående udbetales til landbrugerne?

2. Hvilke foranstaltninger vil Kommissionen træffe for at sikre fuldstændig betaling til modtagerne som fastlagt i artikel 2 i forordning (EF) 1259/1999(2) om fastlæggelse af fælles regler for den fælles landbrugspolitiks ordninger for direkte støtte?

3. Hvad er størrelsen af det finansielle tab (formindskelser), eftersom der i henhold til forordning (EF) 296/96(3) for enhver udgift, der betales efter udløbet af de foreskrevne terminer eller frister, gælder en ordning med økonomiske sanktioner, der indebærer tab af bevillinger for Grækenland?

4. Hvad er udviklingen i sagen vedrørende ELGA-præmierne (sag nr. C-355/00), som verserer ved Domstolen, under henvisning til at der nu er planer om en ny forhøjelse på 50 % af forsikringsbidragene til dækning af ELGA's gæld på 102,714 mio. EUR?

5. Agter Kommissionen at undersøge landmandsbanken ATE's funktionsmetoder som en statslig bank samt den praksis, som landmandsbanken følger (f.eks. forpligtelse til at give banken bemyndigelse til at foretage vilkårlige tilbageholdelser fra landbrugernes konti) på grundlag af de klager, der er indgivet over overtrædelse af Fællesskabets regler og principper for et frit marked og sund konkurrence, statsstøtte samt beskyttelse af forbrugerne (landbrugerne) på det indre marked?

(1) EFT C 115 E af 16.5.2002, s. 194.

(2) EFT L 160 af 26.6.1999, s. 113.

(3) EFT L 39 af 17.2.1996, s. 5.

Svar afgivet på Kommissionens vegne af Franz Fischler

(22. marts 2002)

For så vidt angår punkt 1, 2 og 5 i forespørgslen henviser Kommissionen de ærede medlemmer til Kommissionens svar på skriftlig forespørgsel E-0128/02 stillet af Alexandros Alavanos(1).

For så vidt angår punkt 3 blev der i regnskabsåret 2001 i henhold til forordning (EF) nr. 296/96 af 16. februar 1996 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL)(2), foretaget korrektioner til et beløb af 708 570,96 EUR, heraf 630 301,74 EUR for perioden fra 1. juli 2001 til 15. oktober 2001.

For regnskabsåret 2002 (det indeværende) vil der i henhold til artikel 4 i forordning (EF) nr. 296/96, som ændret ved Kommissionens forordning (EF) nr. 1577/2001 af 1. august 2001, blive beregnet og foretaget nedsættelser i henhold til en tidsplan, som dækker udgifterne i perioden fra 16. oktober 2001 til 31. marts 2002.

Proceduren til beregning, forslag og fastsættelse af korrektionerne for denne periode er endnu ikke blevet indledt. Proceduren vil være afsluttet i begyndelsen af august 2002.

For så vidt angår punkt 4 i de ærede medlemmers forespørgsel kan det oplyses, at Domstolen har fastsat de mundtlige retsforhandlinger i sag C-355/00 til den 7. marts 2002.

(1) EFT C 172 E af 18.7.2002, s. 148.

(2) EFT L 39 af 17.2.1996.